Bellabeat, jedan od najozbiljnijih hrvatskih startupova, donio je pomalo neobičnu odluku za koju kažu da će im znatno pobošljati poslovanje. Ovo ljeto cijela ekipa Bellabeata, dakle 100 zaposlenika, provest će na Kanarskom otočju, a za Telegram objašnjavaju kako je riječ o znatno važnijem i promišljenom poslovnom potezu nego se možda na prvu čini.

“U Zagrebu su vrućine tijekom ljeta postale neizdržive, i primijetili smo da su nam mjeseci tijekom ljeta dosta neproduktivni. Stoga smo odlučili cijeli tim preseliti na Kanarsko otočje”, kaže za Telegram Sandro Mur, CEO i suosnivač Bellabeata.

Bellabeat, proizvođač pametnih uređaja za život, 2015. godine proglašen je najboljim zdravstvenim startupom u Europi; njegova suosnivačica Urška Sršen ušla je na 30 under 30, Fobresovu listu najutjecajnijih ljudi u tech industriji ispod 30 godina, a valuacija Bellabeata doseže stotine milijuna dolara.

‘Ili idu svi, ili ne ide nitko’

“Često sam na Facebooku gledao fotografije vlasnika kompanija koji redovito putuju na razne egzotične lokacije”, kaže Sandro Mur. “Naravno, i ja sam to htio, no to tijekom pokretanja i rada u Bellabeatu nisam to nikako mogao izvesti, jer jednostavno nije fer prema cijelom timu”, kaže. “Odlučili smo promijeniti model po principu: ili idu svi, ili ne ide nitko”.

Kako se baš ne događa svaki dan da jedna kompanija odluči prebaciti poslovanje i cijeli tim na egzotične destinacije za ljetnu sezonu, popričali smo sa Sandrom Murom kako su se na to odlučili, što kod njih još ima novo, osim pakiranja za Kanare, kako stoje s razvojem novog proizvoda i što misli o Brexitu.

Bellabeatov Leaf jedan je od najpopularnijih pametnih komada nakita za žene na svijetu, a od lansiranja sredinom prošle godine, kaže Mur, isporučeno je 350 tisuća uređaja. Samo u prvih nekoliko tjedana, Leaf je napravio promet od tri milijuna kuna. Za razliku od većine sličnih proizvoda na tržištu, Leaf u realnom vremenu prati i bilježi podatke o aktivnostima, spavanju, menstrualnom ciklusu, razini stresa i savjetuje da s malim promjenama poput vježbi disanja ili više sna dugoročno učinite nešto za svoje zdravlje.

Rade na novoj platformi, zove se Slice

Osim Leafa, Beallabeat razvija novi proizvod Slice, na kojem će tijekom ljeta raditi s Kanarskog otočja. Slice je najavljen još početkom ove godine, kao servis zdrave prehrane koji se nadovezuje na Leafom prikupljene podatke o organizmu, a iz Bellabeata su tada poručili da će Slice biti fokusiran na imunitet, vitalnost i ljepotu.

“Slice je još uvijek u odjelu istraživanja i razvoja i u ovoj fazi testiramo razne modele distribucije. S Leafom smo izgradili jaku bazu za prikupljanje podataka o našem tijelu, sad je vrijeme da mu damo točno ono što treba”, objašnjava Mur.

Bellabeat raste 20 posto mjesečno, a ove godine im je u planu izbaciti novu liniju proizvoda. Ozbiljno im je krenulo nakon što su 2014. ušli u Y inkubator i od 50 startupova proglašeni su najboljima. Iza njih je odmah stao niz investitora, pa je u prvoj seed rundi prikupljeno 4,5 milijuna dolara za razvoj. Valuacija Bellabeata se popela na 300 milijuna dolara. No na tome ne misle stati, nego s razvojem nove linije proizvoda i daljnjim rastom ciljaju na milijardu dolara.

Najproduktivniji sistem su hackathoni

U Bellabeatu su shvatili da im je najproduktivniji model rada hackaton. Ljudima se na izbor daje bilo koja problematika u firmi, koju onda tijekom hackathona pokušavaju riješiti. “Isti model rada primijenit ćemo i na Kanarima, gdje ljudi sami mogu izabrati na čemu žele raditi”, kaže Mur.

“Svaki član tima imat će mogućnost provesti koliko god želi vremena na Kanarima, na kojima je Bellabeat zakupio luksuzne vile s bazenom. Radno vrijeme nam je fleksibilno i svatko može odrediti kada, koliko i kako će raditi”.

“Kako bismo svi skupa bili što produktivniji, organizirat ćemo si škole surfanja i kitesurfanja kako bi uz rad uveli što aktivniji način zivota. Ukoliko ovaj test s Kanarskim otočjem dobro prođe, preko zime će Bellabeat organizirati novi projekt.”

Bellabeat team sada broji preko 100 zaposlenika. “Zadnja velika zapošljavanja su dovela Margaretu Klinčić koja se, poslije McKinseya, Rocket Interneta i Harvarda, vratila u Hrvatsku i pridružila Bellabeatu te Ben Fu koji je sedam godina radio u odjelu za istraživanje i razvoj u Appleu.

Londonska firma stagnira zbog BREXIT-a

Kako Bellabeat osim u Zagrebu i San Franciscu ima ured u Londonu, zamolili smo ga da prokomentira BREXIT i neizvjesnu situaciju u kojoj se sada našla hrpa startupovaca čije je sjedište registrirano u Londonu. “BREXIT nam je prilično zakomplicirao stvari, situacija je sada tamo dosta teška, i skladište trenutno iz Engleske prebacujemo u Nizozemsku.”

Na pitanje razmišljaju li o zatvaraju londonskog ureda, Sandro Mur kaže da za sada to ne mogu napraviti, no da se već osjeća prestanak rasta. “Prekinuli smo sve akcije koje su bile u Londonu, sada londonska firma stagnira dok ne odlučimo kako dalje, ali skladište smo odmah krenuli prebacivati u Nizozemsku”, kaže.

“Ipak, koliko su sve stvari oko Brexita jako negativne, htio bih samo istaknuti jednu pozitivnu stvar – vlasnici najuspješnijih startupa u Engleskoj ionako nisu Englezi. Stoga će sada startupi sve više biti primorani na to da uspiju sa svog domicilnog tržišta, što je možda za zemlje kao što je Hrvatska dobra stvar”, zaključuje.